PATVIRTINTA

Kėdainių dailės mokyklos direktoriaus

2018 m. rugpjūčio 31 d. įsakymu

Nr. V-1-35

PRITARTA

Kėdainių dailės mokyklos tarybos

2018 m. birželio 25 d. posėdžio Nr. 2 protokolo nutarimu

**KĖDAINIŲ DAILĖS MOKYKLOS PEDAGOGŲ ETIKOS KODEKSAS**

1. **BENDROSIOS NUOSTATOS**

1. Kėdainių dailės mokyklos (toliau – Mokykla) pedagogų etikos kodekse (toliau – Kodeksas) nustatomi pagrindiniai pedagoginių darbuotojų ir laisvųjų mokytojų (toliau – pedagogai) profesinės etikos reikalavimai ir įsipareigojimai siekti etiško ir profesionalaus elgesio su mokiniais, jų tėvais (globėjais, rūpintojais) ir kitais šeimos nariais, kolegomis ir bendruomene.

2. Kodeksas parengtas vadovaujantis Lietuvos respublikos darbo kodeksu, Lietuvos Respublikos švietimo ir mokslo ministro 2018 m. birželio 11 d. įsakymu Nr. V-561 ,,Dėl pedagogų etikos kodekso patvirtinimo“.

1. **ELGESIO IR VEIKLOS PRINCIPAI**

3. Pedagogai savo veikloje vadovaujasi šiais pagrindiniais elgesio ir veiklos principais:

3.1. pagarbos;

3.2. teisingumo;

3.3. žmogaus teisių pripažinimo;

3.4. atsakomybės;

3.5. sąžiningumo;

3.6. atidos ir solidarumo.

4. Pagarbos principas. Vadovaudamasis šiuo principu pedagogas pripažįsta, kad bendravimas su mokiniais, jų tėvais (globėjais, rūpintojais), kitais šeimos ir įstaigos bendruomenės nariais grindžiamas asmens orumo ir nelygstamos vertės pripažinimu bei pasitikėjimu, taip kuriant saugią, atvirą, savivertę ir kūrybiškumą skatinančią atmosferą.

5. Teisingumo principas. Vadovaudamasis šiuo principu pedagogas pripažįsta mokinių ugdymosi poreikių įvairovę, atsižvelgia į kiekvieno mokinio socialinės, kultūrinės aplinkos ypatumus ir yra nešališkas vertindamas kiekvieno mokinio pasiekimus ir pažangą, ugdymosi poreikius, mokinių ar jų grupių dalyvavimą bendruomenės gyvenime, spręsdamas konfliktus.

6. Žmogaus teisių pripažinimo principas. Vadovaudamasis šiuo principu pedagogas nepažeidžia mokinio teisių ir teisėtų interesų, vadovaujasi lygiateisiškumo ir nediskriminavimo nuostatomis ir siekia, kad socialiniai, rasiniai, kalbiniai, religiniai arba kiti veiksniai nedarytų įtakos jo elgesiui profesinėje veikloje.

7. Atsakomybės principas. Vadovaudamasis atsakomybės principu pedagogas veikia kaip profesionalas, nuolat tobulina savo profesines kompetencijas, reikalingas siekiant kokybiškai atlikti pedagoginį darbą – ugdyti remiantis kiekvieno mokinio gebėjimais, ugdymosi poreikiais ir polinkiais.

8. Sąžiningumo principas. Vadovaudamasis sąžiningumo principu pedagogas teikia teisingą informaciją apie savo patirtį, profesinę padėtį ir kompetenciją, savo profesinėje veikloje sąžiningai naudoja išteklius, vadovaujasi švietimo įstaigos vidaus tvarkos taisyklėmis, nepiktnaudžiauja nei savo padėtimi, nei mokinio (mokinių) pasitikėjimu, jų nenaudoja asmeninės naudos tikslais.

9. Atidos ir solidarumo principas. Vadovaudamasis atidos ir solidarumo principu, žmogiško solidarumo nuostatomis pedagogas bendrauja su mokiniais, jų tėvais (globėjais, rūpintojais), kitais mokinio šeimos nariais, kolegomis ir bendruomene siekdamas geros mokinių savijautos, savo empatija ir veiksmais įrodydamas suprantąs mokinio (mokinių) emocinę būseną.

1. **BAIGIAMOSIOS NUOSTATOS**

10. Laikytis Kodekso reikalavimų – asmeninis pedagogo, siekiančio tinkamai ir kokybiškai atlikti savo pareigas, didinti profesijos prestižą ir pasitikėjimą šalies švietimo sistema, įsipareigojimas ir garbės reikalas, o jų pažeidimas užtraukia atsakomybę, numatytą Lietuvos Respublikos švietimo įstatyme ir kituose teisės aktuose, reglamentuojančiuose pedagogų veiklą. Svarstant atsakomybę už

Kodekso reikalavimų pažeidimą išnagrinėjama ir įvertinama Mokyklos savivaldos institucijų ir įstaigos vadovo sudarytos etikos komisijos nuomonė.

11. Kiekvienas pedagogas privalo susipažinti su šiuo Kodeksu pasirašytinai ir laikytis jame išdėstytų elgesio ir veiklos principų.

12. Dailės mokyklos pedagogų etikos kodeksas, suderinus su Mokyklos taryba, tvirtinamas direktoriaus įsakymu ir skelbiamas Mokyklos interneto svetainėje www.daile.kedainiai.lm.lt.

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_